Numere 22 | Bibele e Inthaneteng | Phetolelo ea Lefatše le Lecha
22 Joale bara ba Iseraele ba tsamaea ’me ba hloma liahelo lithoteng tsa lehoatata la Moabe+ ka mose ho Jordane ho tloha Jeriko. 2 Balake+ mora oa Zipore a bona sohle seo Iseraele e neng e se entse Baamore. 3 Moabe ea tšoha sechaba seo haholo, kahobane se ne se le sengata haholo; ’me Moabe ea qala ho ikutloa e e-na le tšabo e kulisang ka bara ba Iseraele.+ 4 Moabe ea re ho banna ba baholo ba Midiane:+ “Joale phutheho ena e tla nyeka libaka tsohle tsa rōna tse potolohileng joalokaha poho e nyeka limela tse tala tsa naha.” Balake+ mora oa Zipore e ne e le morena oa Moabe ka nako eo. 5 Joale a romela manģosa ho Balame+ mora oa Beore sebakeng sa Pethore,+ se pel’a Nōka+ ea naha ea bara ba batho ba habo, ho ea mo bitsa, a re: “Bona! Sechaba se tsoile Egepeta. Bona! Se koahetse lefatše ho fihlela moo motho a ka bonang,+ ’me se lutse ka pel’a ka. 6 Joale ka kōpo, tloo; u nthohakele+ sechaba sena, etsoe se matla ho mpheta. Mohlomong nka khona ho se hlasela ’me ke se leleke naheng; etsoe ke tseba hantle hore eo u mo hlohonolofatsang o hlohonolofetse ’me eo u mo rohakang o rohakiloe.”+ 7 Kahoo banna ba baholo ba Moabe le banna ba baholo ba Midiane ba tsamaea ba nkile tefo ea bonohe+ matsohong a bona ’me ba ea ho Balame+ eaba ba mo bolella mantsoe a Balake. 8 Eaba o re ho bona: “Lulang mona bosiung bona, ’me ka sebele ke tla le khutlisetsa lentsoe feela kamoo Jehova a ka buang le ’na kateng.”+ Tumellanong le hoo likhosana tsa Moabe tsa lula le Balame. 9 Joale Molimo a tla ho Balame ’me a re:+ “Banna baa ba nang le uena ke bo-mang?” 10 Kahoo Balame a re ho Molimo oa ’nete: “Balake+ mora oa Zipore, morena oa Moabe, o romelelitse ho ’na, a re, 11 ‘Bona! Sechaba se tsoang Egepeta, ’me se koahetse lefatše ho fihlela moo leihlo le ka bonang.+ Joale tloo, u nthohakele sona.+ Mohlomong nka khona ho se loantša ’me ke se leleke.’” 12 Empa Molimo a re ho Balame: “U se ke ua tsamaea le bona. U se ke ua rohaka sechaba seo,+ etsoe se hlohonolofalitsoe.”+ 13 Ka mor’a moo Balame a tsoha hoseng ’me a re ho likhosana tsa Balake: “E-eang naheng ea habo lōna, hobane Jehova o nkhanetse ho tsamaea le lōna.” 14 Kahoo likhosana tsa Moabe tsa tloha ’me tsa fihla ho Balake eaba li re: “Balame o hanne ho tla le rōna.”+ 15 Leha ho le joalo, Balake a boela a romela likhosana tse ling tse ngata haholoanyane ’me e le tse hlomphehang ho feta tsa pele. 16 Eaba li fihla ho Balame ’me li re ho eena: “Sena ke seo Balake mora oa Zipore a se boletseng, ‘Ka kōpo, u se ke ua thibeloa ke letho ho tla ho ’na. 17 Etsoe ruri ke tla u hlompha haholo,+ ’me ke tla etsa ntho e ’ngoe le e ’ngoe eo u ka mpolellang eona.+ Kahoo ka kōpo, tloo. U nthohakele sechaba sena.’” 18 Empa Balame a araba ’me a re ho bahlanka ba Balake: “Haeba Balake a ne a ka mpha ntlo ea hae e tletseng silevera le khauta, ke ne nke ke ka khona ho tlōla taelo ea Jehova Molimo oa ka, hoo nka etsang ntho e nyenyane kapa e khōlō.+ 19 Joale ka kōpo, le lōna salang mona bosiu, hore ke tle ke tsebe seo Jehova a tla mpolella sona ka ho eketsehileng.”+ 20 Joale Molimo a tla ho Balame bosiu eaba o re ho eena: “Haeba banna bana ba tlil’o u bitsa, ema, u tsamaee le bona. Empa u bue feela lentsoe leo ke tla u bolella lona.”+ 21 Ka mor’a moo Balame a tsoha hoseng ’me a qhaneha esele ea hae e tšehali eaba o tsamaea le likhosana tsa Moabe.+ 22 Bohale ba Molimo ba qala ho tuka hobane o ne a tsamaea; ’me lengeloi la Jehova la ema tseleng ho mo hanyetsa.+ O ne a palame esele ea hae e tšehali, ’me o ne a e-na le bahlanka ba hae ba babeli. 23 Esele ea bona lengeloi la Jehova le eme tseleng le tšoere sabole ea lona e tsomutsoeng;+ esele ea leka ho kheloha tsela hore e ee tšimong, empa Balame a qala ho otla esele e le hore a e khutlisetse tseleng. 24 Lengeloi la Jehova la ’na la ema tseleng e moqotetsane pakeng tsa lirapa tsa morara, lerako la majoe le le ka lehlakoreng lena le lerako la majoe le le ka lehlakoreng lane. 25 Esele e tšehali ea ’na ea bona lengeloi la Jehova ’me ea qala ho ipeteletsa lerakong ’me kahoo ea peteletsa leoto la Balame lerakong; eaba o qala ho e otla hape. 26 Joale lengeloi la Jehova la boela la feta ’me la ema sebakeng se moqotetsane, moo ho seng tsela ea ho khelohela ka ho le letona kapa ka ho le letšehali. 27 Ha esele e bona lengeloi la Jehova joale ea botha Balame a ntse a e palame; hoo bohale ba Balame bo ileng ba tuka,+ ’me a ’na a otla esele ka lere la hae. 28 Qetellong Jehova a bula molomo oa esele+ eaba e re ho Balame: “Ke u entse’ng hore ebe u nkotlile ka makhetlo aa a mararo?”+ 29 Eaba Balame o re ho esele: “Ke kahobane u sebetsane le ’na ka ho hloka mohau. Hoja ke ne ke e-na le sabole letsohong la ka, joale nka be ke u bolaile!”+ 30 Joale esele e tšehali ea re ho Balame: “Na ha ke esele ea hao e tšehali eo u e palameng bophelo bohle ba hao ho fihlela letsatsing lee? Na ho na le mohla nkileng ka u etsa ka tsela ee?”+ Eaba o re: “Che!” 31 Jehova a tutubolla mahlo+ a Balame, hoo a ileng a bona lengeloi la Jehova le eme tseleng le tšoere sabole e tsomutsoeng. Hang-hang a inama ’me a itihela fatše ka sefahleho. 32 Joale lengeloi la Jehova la re ho eena: “Ke hobane’ng ha u otlile esele ea hao e tšehali ka makhetlo aa a mararo? Bona! ’Na—ke tlile ho u hanyetsa, hobane tsela ea hao e bile lepotlapotla khahlanong le thato ea ka.+ 33 ’Me esele e tšehali e ile ea mpona ’me ea leka ho nqoba ka makhetlo ana a mararo.+ A re re e ne e sa ka ea nqoba! Joale nka be ke u bolaile,+ empa eona nka be ke e bolokile e phela.” 34 Eaba Balame o re ho lengeloi la Jehova: “Ke entse sebe,+ hobane ke ne ke sa tsebe hore ke uena ea emeng tseleng ho nkhahlanyetsa. ’Me joale, haeba ho hobe mahlong a hao, e-re ke khutle.” 35 Empa lengeloi la Jehova la re ho Balame: “Tsamaea le banna bana;+ ’me u se ke ua bua letho haese seo ke tla u bolella sona.”+ Eaba Balame o tsoela pele ho tsamaea le likhosana tsa Balake. 36 Ha Balake a utloa hore Balame o tlile, hang-hang a tsoa ho ea mo khahlanyetsa motseng oa Moabe, o lebōpong la Arnone, e pheletsong ea naha.+ 37 Joale Balake a re ho Balame: “Na ka sebele ha kea romeletsa hore u bitsoe? Ke hobane’ng ha u sa tla ho ’na? Na kannete-nete nke ke ka khona ho u hlompha?”+ 38 Eaba Balame o re ho Balake: “Bona! joale ke tlile ho uena. Na ke tla khona ho bua ho hong?+ Lentsoe leo Molimo a tla le beha molomong oa ka ke seo ke tla se bua.”+ 39 Kahoo Balame a tsamaea le Balake ’me ba fihla Kiriathe-huzothe. 40 Balake a etsa mahlabelo a likhomo le linku+ ’me a romela a mang ho Balame le likhosana tseo a neng a e-na le tsona. 41 Eitse hoseng Balake a nka Balame ’me a mo tlisa Bamothe-baale,+ hore a bone sechaba sohle a le moo.+